ພັກເພື່ອໄທ ຊະນະ ການເລືອກຕັ້ງໃນໄທ
ນາຍົກລັດຖະມົນຕີອະພິສິດ ເວດຊາຊີວະ ຍອມຮັບເອົາການປາໄຊ ໃນການເລືອກຕັ້ງທົ່ວໄປ ທີ່ພັກເພື່ອໄທ ຝ່າຍຄ້ານ ໄດ້ຮັບໄຊຊະນະ.
ນາຍົກລັດຖະມົນຕີໄທຍອມຮັບເອົາການປາໄຊ ໃນການເລືອກຕັ້ງທົ່ວໄປໃນວັນອາທິດມື້ນີ້ ທີ່ພັກຝ່າຍຄ້ານ ທີ່ເປັນພັນທະມິດກັບນາຍົກລັດຖະມົນຕີທັກສິນ ຊິນນະວັດ ທີ່ໄດ້ຖືກປົດ ອອກຈາກຕໍາແໜ່ງໄປນັ້ນ ໄດ້ຮັບໄຊຊະນະ ທ່ານອະພິສິດ ເວດຊາຊີວະ ໄດ້ກ່າວຊົມເຊີຍແລະສະແດງຄວາມຍິນດີຕໍ່ທ່ານນາງຍິ່ງລັກ ຊິນນະວັດ ນ້ອງສາວຂອງອະດີດນາຍົກລັດຖະມົນຕີທັກສິນ ແລະເປັນຫົວໜ້າພັກເພື່ອ ໄທ ຊຶ່ງນາງຈະຂຶ້ນດໍາລົງຕໍາແໜ່ງ ເປັນນາຍົກລັດຖະມົນຕີແມ່ຍິງຄົນທໍາອິດຂອງໄທ ກົງກັນຂ້າມກັບຜົນຂອງການຢັ່ງສຽງແລະການວິເຄາະກ່ອນການເລືອກຕັ້ງທີ່ໄດ້ທໍານາຍໄວ້ວ່າ ການແຂ່ງຂັນຈະເປັນໄປຢ່າງສູສີກັນທີ່ສຸດນັ້ນ ພັກເພື່ອໄທໄດ້ຊະນະບ່ອນນ່ັງເປັນພັກສຽງ ຂ້າງຫລາຍຢ່າງຂາດລອຍໃນສະພາແຫ່ງຊາດ ໂດຍຊະນະພັກປະຊາທິປັດຂອງທ່ານອະພິສິດ ຢ່າງຖ້ວມລົ້ນ ຜົນຂອງການເລືອກຕັ້ງສະແດງໃຫ້ເຫັນວ່າ ພັກຝ່າຍຄ້ານໄດ້ຊະນະບ່ອນນັ່ງຢ່າງນ້ອຍ 260 ບ່ອນ ໃນຈໍານວນທັງໝົດ 500 ບ່ອນໃນສະພາແຫ່ງຊາດນັ້ນ ປະເທດໄທໄດ້ແຕກແຍກກັນຢ່າງເລິກເຊິ່ງ ນັບແຕ່ກອງທັບຂອງປະເທດໄດ້ທໍາການກໍ່ລັດ ຖະປະຫານຂຶ້ນໂດຍບໍ່ມີການນອງເລືອດ ທີ່ໄດ້ປົດທ່ານທັກສິນ ຊິນນະວັດ ອອກຈາກຕໍາ ແໜ່ງໃນປີ 2006 ນັ້ນ ການເລືອກຕັ້ງຄັ້ງນີ້ ນັບວ່າເປັນເທື່ອທໍາອິດໃນປະເທດ ນັບແຕ່ພວກສະໜັບສະໜຸນອະດີດ ນາຍົກລັດຖະມົນຕີທັກສິນ ຊິນນະວັດ ທໍາການປະທ້ວງຕໍ່ຕ້ານລັດຖະບານໃນປີແລ້ວນີ້ ຊຶ່ງໄດ້ພາໃຫ້ມີການປະທະກັນຫລາຍບັ້ນເຮັດໃຫ້ປະຊາຊົນຈໍານວນຫລາຍກວ່າ 90 ຄົນ ເສຍຊີວິດໄປນັ້ນ